Document ID: 32014R0548

KOMISIJOS REGLAMENTAS (ES) Nr. 548/2014
2014 m. gegužės 21 d.
dėl Europos Parlamento ir Tarybos direktyvos 2009/125/EB nuostatų, susijusių su mažos, vidutinės ir didelės galios transformatoriais, įgyvendinimo
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. spalio 21 d. Europos Parlamento ir Tarybos direktyvą 2009/125/EB, nustatančią ekologinio projektavimo reikalavimų su energija susijusiems gaminiams nustatymo sistemą (1), ypač į jos 15 straipsnio 1 dalį,
pasitarusi su Ekologinio projektavimo konsultacijų forumu,
kadangi:
(1)
Komisija atliko parengiamąjį tyrimą ir išnagrinėjo transformatorių aplinkosauginius ir ekonominius aspektus. Tyrimas parengtas drauge su Sąjungos suinteresuotaisiais subjektais, jo rezultatai paskelbti viešai. Transformatoriai laikomi su energija susijusiais gaminiais, kaip apibrėžta Direktyvos 2009/125/EB 2 straipsnio 1 dalyje;
(2)
tyrimas parodė, kad energija naudojimo etapu yra svarbiausias aplinkosaugos aspektas, kuriam gali turėti įtakos gaminio projektas. Transformatoriams gaminti sunaudojama nemažai žaliavų (vario, geležies, dervos, aliuminio), tačiau rinkos mechanizmai padeda užtikrinti tinkamą tvarkymą gyvavimo ciklo pabaigoje, todėl susijusių ekologinio projektavimo reikalavimų nustatyti nebūtina;
(3)
I priede išdėstyti ekologinio projektavimo reikalavimai taikomi rinkai pateiktiems arba pradedamiems naudoti gaminiams, kad ir kur jie būtų įrengti, todėl tokie reikalavimai negali priklausyti nuo gaminio pritaikymo;
(4)
transformatoriai paprastai perkami pagal preliminariąsias sutartis. Šiomis aplinkybėmis pirkimas yra sutarties dėl tam tikro transformatorių kiekio sudarymas su gamintoju. Laikoma, kad sutartis įsigalioja tą dieną, kurią ją pasirašo šalys;
(5)
šis reglamentas neturėtų būti taikomas tam tikrų kategorijų transformatoriams dėl jų konkrečios funkcijos. Tokių transformatorių energijos suvartojimas ir energijos sutaupymo potencialas yra nereikšmingi palyginti su kitais transformatoriais;
(6)
dėl su svoriu susijusių apribojimų, taikomų ant elektros stulpų montuojamiems transformatoriams, nustatomos lengvatos reguliavimo srityje. Kad konkrečiai veikti ant stulpų pagaminti transformatoriai nebūtų netinkamai naudojami, siekiant palengvinti nacionalinių rinkos priežiūros institucijų darbą, ant jų turėtų būti aiškiai nurodoma „Montuoti tik ant stulpų“;
(7)
lengvatos reguliavimo srityje taikomos transformatoriams, kuriuose yra įtampos reguliavimo įranga, kad į paskirstymo tinklą būtų integruojama paskirstyta atsinaujinančiųjų išteklių energija. Šioms besiformuojančioms technologijoms vis labiau įsitvirtinant ir atsirandant matavimo standartams, pagal kuriuos galima atskirti nuostolius, susijusius su pagrindiniu transformatoriumi, nuo nuostolių, susijusių su papildomas funkcijas atliekančia įranga, tokios lengvatos turėtų būti palaipsniui mažinamos;
(8)
vidutinės galios transformatorių energiniam naudingumui arba efektyvumui ir didelės galios transformatorių energiniam efektyvumui taikomi ekologinio projektavimo reikalavimai turėtų būti nustatomi siekiant visoje Sąjungoje suderinti šiems įrenginiams taikomus ekologinio projektavimo reikalavimus. Tokie reikalavimai taip pat padėtų padidinti vidaus rinkos veikimo veiksmingumą ir valstybių narių aplinkosauginį veiksmingumą;
(9)
nustatyti ekologinio projektavimo reikalavimus vidutinės ir didelės galios transformatoriams taip pat būtina siekiant padidinti energinį naudingumą arba efektyvumą didinančių technologijų ir jų modelių įsiskverbimą į rinką. Nuostoliai, susiję su visais transformatoriais 27 ES valstybėse narėse, 2008 m. siekė 93,4 TWh per metus. Nustatyta, kad efektyviau projektuojant būtų galima pagerinti ekonominį efektyvumą (16,2 TWh 2025 m. - t. y. 3,7 Mt išmetamo CO2 kiekio);
(10)
ekologinio projektavimo reikalavimų įsigaliojimą būtina numatyti etapais, kad gamintojai turėtų pakankamai laiko perprojektuoti savo gaminius. Tų reikalavimų įgyvendinimo terminai turėtų būti nustatomi atsižvelgiant į poveikį gamintojų - visų pirma mažųjų ir vidutinių įmonių - sąnaudoms, kartu užtikrinant, kad laiku būtų įgyvendinami politikos tikslai;
(11)
tam, kad būtų galima veiksmingai įgyvendinti reglamentą, nacionalinėms reguliavimo institucijoms primygtinai rekomenduojama atsižvelgti į minimalių efektyvumo reikalavimų poveikį pradinei transformatoriaus kainai ir leisti įrengti efektyvesnius transformatorius negu reikalaujama pagal reglamentą, kai tai ekonomiškai pagrįsta atsižvelgiant į visą gyvavimo ciklą, įskaitant atitinkamą nuostolių sumažinimo įvertinimą;
(12)
kad būtų lengviau tikrinti atitiktį, gamintojų turėtų būti prašoma pateikti informaciją Direktyvos 2009/125/EB IV ir V prieduose nurodytuose techniniuose dokumentuose;
(13)
šiame reglamente numatytos priemonės atitinka pagal Direktyvos 2009/125/EB 19 straipsnio 1 dalį įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Dalykas ir taikymo sritis
1. Šiuo reglamentu nustatomi ekologinio projektavimo reikalavimai, taikomi pateikiant rinkai arba pradedant naudoti galios transformatorius, kurių galia ne mažesnė kaip 1 kVA, naudojamus 50 Hz elektros perdavimo ir paskirstymo tinkluose arba pramoninėms reikmėms. Šis reglamentas taikomas tik transformatoriams, įsigytiems po jo įsigaliojimo.
2. Šis reglamentas netaikomas transformatoriams, kurie konkrečiai suprojektuoti ir naudojami kaip:
-
matavimo transformatoriai, konkrečiai suprojektuoti matavimo prietaisams, skaitikliams, relėms ir kitiems panašiems aparatams aprūpinti elektra;
-
transformatoriai su žemos įtampos apvijomis, konkrečiai suprojektuoti naudoti su galios lygintuvais nuolatinei maitinimo įtampai tiekti;
-
transformatoriai, konkrečiai suprojektuoti būti tiesiogiai prijungti prie krosnies;
-
transformatoriai, konkrečiai suprojektuoti naudoti jūros įrenginiuose arba plaukiojančiuosiuose jūros įrenginiuose;
-
transformatoriai, konkrečiai suprojektuoti naudoti neatidėliotiniems atvejams skirtuose įrenginiuose;
-
transformatoriai ir autotransformatoriai, konkrečiai suprojektuoti naudoti geležinkelio tiekimo sistemose;
-
įžeminimo transformatoriai - trifaziai transformatoriai, naudojami kaip sistemos neutralusis taškas įžeminimo reikmėms;
-
traukos transformatoriai, sumontuoti ant riedmenų - transformatoriai, tiesiogiai arba per keitiklį sujungti su kintamosios arba nuolatinės srovės sąlyčio linija, naudojami geležinkelio stacionariuosiuose įrenginiuose;
-
paleidimo transformatoriai, konkrečiai suprojektuoti trifaziams asinchroniniams varikliams paleisti, siekiant pašalinti maitinimo įtampos nuosmukius;
-
bandymų transformatoriai, konkrečiai suprojektuoti įtampai arba srovei grandinėje tiekti elektros įrangos bandymų reikmėms;
-
suvirinimo transformatoriai, konkrečiai suprojektuoti naudoti lankinio suvirinimo įrangoje arba kontaktinio suvirinimo įrangoje;
-
transformatoriai, konkrečiai suprojektuoti naudoti nesprogioje įrangoje ir požeminės kasybos reikmėms (2);
-
transformatoriai, konkrečiai suprojektuoti naudoti giliavandeniuose (panardintuose) įrenginiuose;
-
vidutinės-vidutinės įtampos sąsajos transformatoriai iki 5 MVA;
-
didelės galios transformatoriai, jei įrodoma, kad konkrečioms reikmėms nėra techniškai įmanomų alternatyvų, siekiant įgyvendinti šiame reglamente nustatytus minimalius efektyvumo reikalavimus;
-
didelės galios transformatoriai, kurie yra lygiaverčiai egzistuojančio didelės galios transformatoriaus pakaitalai toje pačioje fizinėje vietoje arba tame pačiame įrenginyje, kai pakeitimas neįmanomas nepatiriant neproporcingų sąnaudų, susijusių su transformatoriaus vežimu ir (arba) įrengimu;
tai nesusiję su informacijos apie gaminį reikalavimais ir techniniais dokumentais, nurodytais I priedo 3 ir 4 punktuose.
2 straipsnis
Apibrėžtys
Šiame reglamente ir jo prieduose vartojamų terminų apibrėžtys:
1)
galios transformatorius - statinis aparatas su dviem ar daugiau apvijų, kuris elektros energijos perdavimo reikmėms kintamosios įtampos ir srovės sistemą elektromagnetinės indukcijos būdu pakeičia į kitą kintamosios įtampos ir srovės sistemą, kurios vertės paprastai kitokios, bet dažnis - tas pats;
2)
mažos galios transformatorius - galios transformatorius, kurio didžiausia pramušimo įtampa yra ne didesnė negu 1,1 kV;
3)
vidutinės galios transformatorius - galios transformatorius, kurio didžiausia pramušimo įtampa yra didesnė negu 1,1 kV, bet nedidesnė negu 36 kV, o vardinė galia yra bent 5 kVA, bet mažesnė negu 40 MVA;
4)
didelės galios transformatorius - galios transformatorius, kurio didžiausia pramušimo įtampa yra didesnė negu 36 kV, o vardinė galia - bent 5 kVA, arba vardinė galia - bent 40 MVA, neatsižvelgiant į didžiausią pramušimo įtampą;
5)
skystyje panardintas transformatorius - galios transformatorius, kurio magnetinė grandinė ir apvijos panardintos skystyje;
6)
sausasis transformatorius - galios transformatorius, kurio magnetinė grandinė ir apvijos nepanardintos izoliaciniame skystyje;
7)
ant stulpo montuojamas vidutinės galios transformatorius - galios transformatorius, kurio vardinė galia - iki 315 KVA, tinkamas naudoti lauke ir suprojektuotas montuoti ant oro elektros linijų atraminių struktūrų;
8)
įtampos reguliavimo skirstomasis transformatorius - vidutinės galios transformatorius su papildomais komponentais transformatoriaus korpuso viduje arba išorėje, skirtas automatiškai valdyti transformatoriaus įėjimo arba išėjimo įtampą ir taip reguliuoti darbinę įtampą;
9)
apvija - elektros grandinę sudarančių ričių rinkinys, sujungtas su transformatoriui priskirta įtampa;
10)
vardinė apvijos įtampa (Ur) - skirtoji arba veikiant tuščiąja veika sukuriama įtampa tarp apvijos be atšakų arba apvijos su atšakomis išvadų, kurie prijungti prie pagrindinės atšakos;
11)
aukštos įtampos apvija - apvija, kurios vardinė įtampa didžiausia;
12)
didžiausia pramušimo įtampa (Um) - didžiausia transformatoriaus apvijos efektinė tarpfazinė įtampa trifazėje sistemoje, kuriai suprojektuota transformatoriaus apvija, atsižvelgiant į jos izoliaciją;
13)
vardinė galia (Sr) - apvijai skirtos pilnutinės galios, kuri kartu su apvijos nurodytąja įtampa lemia jos vardinę srovę, sutartinė vertė;
14)
apkrovos nuostoliai (Pk) - vardiniu dažniu ir esant normaliajai temperatūrai sugerta apvijų poros aktyvioji galia, kai nurodytoji srovė (atšakos srovė) teka per vienos iš apvijų linijinį (-ius) išvadą (-us), o kitų apvijų linijiniame išvade yra susidaręs trumpasis jungimas su bet kuria apvija su atšakomis, prijungta prie jos pagrindinės atšakos; kitos apvijos, jei ir yra, veikia atviroje grandinėje;
15)
tuščiosios veikos nuostoliai (Po) - aktyvioji galia, sugerta vardiniu dažniu, kai per transformatorių teka įtampa, o antrinė grandinė atvira. Taikoma įtampa - vardinė įtampa, o jeigu prie apvijos su įtampa yra atšaka, ji prijungta prie pagrindinės atšakos;
16)
didžiausio efektyvumo indeksas (PEI) - didžiausia perduotos transformatoriaus pilnutinės galios atėmus elektros nuostolius ir perduotos transformatoriaus pilnutinės galios santykio vertė.
3 straipsnis
Ekologinio projektavimo reikalavimai
Mažos galios transformatoriai, vidutinės galios transformatoriai ir didelės galios transformatoriai atitinka I priede išdėstytus ekologinio projektavimo reikalavimus.
4 straipsnis
Atitikties įvertinimas
Atitiktis vertinama taikant direktyvos 2009/125/EB IV priede nustatytą projektavimo vidaus kontrolės procedūrą arba tos direktyvos V priede nustatytą valdymo sistemos procedūrą.
5 straipsnis
Rinkos priežiūros tikslais taikoma patikros procedūra
Atlikdamos Direktyvos 2009/125/EB 3 straipsnio 2 dalyje nurodytus rinkos priežiūros patikrinimus, valstybių narių valdžios institucijos taiko šio reglamento III priede nustatytą patikros procedūrą.
6 straipsnis
Orientaciniai etalonai
Šio reglamento priėmimo metu efektyviausių techniškai įmanomų transformatorių orientaciniai etalonai pateikiami IV priede.
7 straipsnis
Peržiūra
Ne vėliau kaip per trejus metus po reglamento įsigaliojimo Komisija, atsižvelgdama į technologijų pažangą, jį peržiūri ir pateikia tos peržiūros rezultatus Konsultacijų forumui. Atliekant peržiūrą įvertinami bent šie klausimai:
-
galimybė nustatyti minimalias didžiausio efektyvumo indekso vertes visiems vidutinės galios transformatoriams, įskaitant tuos, kurių vardinė galia mažesnė negu 3 150 kVA;
-
galimybė atskirti nuostolius, susijusius su pagrindiniu transformatoriumi, nuo nuostolių, susijusių su atitinkamu atveju įtampos reguliavimo funkcijas atliekančiais komponentais;
-
tikslingumas nustatyti vienfaziams galios transformatoriams ir mažos galios transformatoriams taikytinus minimalius efektyvumo reikalavimus;
-
ar lengvatos, nustatytos ant stulpų montuojamų transformatorių ir konkrečių vidutinės galios transformatorių apvijų įtampos derinimų atvejais, tebėra tinkamos;
-
galimybė aprėpti kitą poveikį aplinkai nei energijos vartojimo sukeltas poveikis.
8 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. gegužės 21 d.

Labels: 1
14
20
7
3